Sobron Aidit

Sobron Aidit ya iku sastrawan uga pengusaha.
Lair ana Belitung, Sumatra Kidul, ing 2 Juni 1934.
Séda ana Paris, Perancis, ing 10 Fèbruari 2007 amarga stroke.

Latar Wuri
Bapaké asma Abdullah Aidit putrané Haji Ismail, pengusaha iwak kang lumayan suksès, duwé puluhan sero (papan kanggo nyekel iwak nèng sagara) lan pemasok iwak nèng pasar.
Abdullah ya iku tokoh kang duwé pawiyatan Islam ana Belitung, kang ngedhegaké Nurul Islam, cerak kawasan pecinan.
Abdullah naté mèlu grilya ana Sala lan Yogyakarta ing jaman révolusi.
Taun 1956, njabat DPR RI makili golongan angkatan 45.

Ibuné asma Marisah.

Cilikané, Sobron sekolah ana sekolah Landa, nanging tetep sregep ngibadah.
Bali sekolah, dhèwèké, D. N. Aidit, lan sadulur-seduluré sinau ngaji, diwulang Abdurrachim, adhi ipéné Abdullah.

Pakaryan
Dhèwèké dadi guru ana SMA Utama Salemba dan THHK taun 1954-1963.

Naté uga dadi juru warta Harian Rakyat (1955) lan Bintang Timur (1962).
Dadi pangurus Lembaga Persahabatan Indonesia-Tiongkok karo Dr. Prijono, banjur karo Djawoto lan Henk Ngantung (1955-1958).
Dadi pangurus Lembaga Persahabatan Indonesia-Vietnam karo S. M. Ardan, Wim-Umboh, lan liyané.

Dhèwèké ngedhegaké Akademi Sastra Multatuli karo Prof. Bakri Siregar (1961-1963).

Sobron lunga nèng Tiongkok awit dhawuhé Soekarno kanggo mulang sastra Indonesia ana Universitas Peking ing 1963.
Banjur dadi Guru Besar Sastra dan Bahasa Indonesia ana Institut Asing Beijing taun 1964.

Dhèwèké ora bisa bali nèng Indonesia lebar ana kedadèn G30S taun 1965.

Taun 1966-1976, ana Révolusi Kebudayaan ana Tiongkok kang antarané asipat anti kaum intelèktual.
Sobron banjur mandheg makarya, dikongkon lunga ana désa lan makarya bareng para tani.
Sawisé révolusiné rampung, taun 1979, dhèwèké bali nèng Beijing lan makarya ana Radio Peking minangka penyiar lan rédhaktur.

Sawisé kontraké karo Radio Peking rampung, Sobron niyat lunga saka Tiongkok.
Taun 1981, dhèwèké menyang Paris.
Dhèwèké diwènèhi wulangan basa Prancis ana pusat penampungan pengungsi.
Ing taun 1982, dhèwèké karo kanca-kancané ngedhegaké Restoran Indonesia ana Rue de Vaugirard, Paris.

Sobron ya iku pimpinan Yayasan Sajarah dan Budaya Indonesia (YSBI) lan kalawarti Kreasi.

Ana Donya Panulisan
Sobron nulis rupa-rupa tulisan, wiwit saka urip-uripé wong cilik nganti cekelan uripé.
Mliginé, dhèwèké nulis babagan toléransi lan nresnani pepadha kaya nresnani awaké dhéwé.
Dhèwèké uga nyritakaké apa anané nalika ditékoni bab kedadén 1965.

Cathetan suku

Pranala njaba 
Laman web Tempo.co
Laman web Indonesia Media
Laman web Elsaonline
Laman Lallement

Sastrawan
Artikel Wiki Mrebawani